РЕПУБЛИКА СРБИЈА

НАРОДНА СКУПШТИНА

Одбор за образовање, науку,

технолошки развој и информатичко друштво

14 Број:06-2/145-17

24. јул 2017. године

Б е о г р а д

ЗАПИСНИК

13. СЕДНИЦЕ ОДБОРА ЗА ОБРАЗОВАЊЕ, НАУКУ,

ТЕХНОЛОШКИ РАЗВОЈ И ИНФОРМАТИЧКО ДРУШТВО,

ОДРЖАНЕ 25. ЈУЛА 2017. ГОДИНЕ

 Седница је почела у 11,00 часова.

 Седницом је председавао Муамер Зукорлић, председник Одбора.

 Седници су присуствовали чланови Одбора: проф. др Марко Атлагић, Милена Бићанин, Дубравко Бојић, мр Александра Јерков, Наташа Ст. Јовановић, мр Ђорђе Косанић, Милетић Михајловић, Богдан Обрадовић, др Владимир Орлић, Олена Папуга, Марко Пaрезановић и Фатмир Хасани.

 Седници су присуствовали: проф. др Зоран Драгишић (проф. др. Љубиша Стојмировић) и др Љубинко Ракоњац (проф. др Жарко Обрадовић), заменици чланова Одбора.

 Седници нису присуствовали чланови Одбора проф. др Ратко Јанков и проф. др Жарко Кораћ, нити њихови заменици.

 Седници је присуствовао Срђан Ного, народни посланик који није члан Одбора.

 Пре преласка на утврђивање дневног реда, Владимир Орлић је предложио да се прва тачка Дневног реда у Сазиву: „Иницијатива за разрешење Александра Липковског дужности члана и председника Националног просветног савета“, допуни текстом „и предлог одлуке за избор новог председника Националног просветног савета“.

 Олена Папуга се није сложила са предлогом Владимира Орлића и навела је, да чланови Одбора морају пре сазивања седнице бити упознати са кандидатима за председника НПС и њиховим биографијама. Избор председник НПС не треба да се бира на брзину без адекватне припреме чланова Одбора.

 Љубинко Ракоњац је предложио да избор новог председника Националног просветног савета буде посебна, друга тачка дневног реда. Изразио је дилему да ли би требало расправљати о новом председнику НПС јер чланови Одбора не знају ко су кандидати и нису им достављене биографије кандидата.

 Владимир Орлић је прихватио предлог Љубинка Ракоњца.

 На предлог председавајућег, предложени дневни ред је допуњен тачком два, која гласи „Предлог одлуке за избор новог председника Националног просветног савеза“, а предложена тачка два која гласи „Разно“, постаје тачка три.

 Председник Одбора, ставио је на гласање допуњени Дневни ред, а чланови Одбора су већином гласова (11 за, 2 против, 2 није гласало) утврдили следећи:

Д н е в н и р е д

1. **Иницијатива за разрешење Александра Липковског дужности члана и председника Националног просветног савета;**
2. **Предлог одлуке за избор новог председника Националног просветног савета;**
3. **Разно.**

Пре преласка на разматрање утврђеног дневног реда усвојени су, без примедаба, Записник 11. седнице Одбора, одржане 25. маја 2017. године и Записник 12. седнице Одбора, одржане 12. јула 2017. године.

 Прва тачка дневног реда: **Иницијатива за разрешење Александра Липковског дужности члана и председника Националног просветног савета**

Муамер Зукорлић је у уводној речи поводом ове тачке дневног реда, упознао чланове Одбора са Иницијативом Министарства просвете, науке и технолошког развоја (Бр: 118-1715/17, од 12.06.2017. године) за разрешење проф. др Александра Липовског за члана и председника Националног просветног савета, које је служба Одбора благовремено доставила свим члановима одбора. Такође, председник Одбора је нагласио, да је неколико чланова Одбора делегирало ову тачку дневног реда, на чији је захтев и сазвана ова седница и да ће неко од тих чланова образложити своју иницијативу.

 У дискусији поводом ове тачке дневног реда су учествовали: Владимир Орлић, Александра Јерков, Марко Атлагић, Љубинко Ракоњац и Срђан Ного.

 Владимир Орлић, као један од иницијатора разрешења Александра Липковског, нагласио је да су чланови Одбора у претходном периоду примили више образложених информација, писама и иницијатива синдиката у области образовања, Министарства просвете, науке и технолошког развоја, као и председника Националног просветног савета, у вези са испуњавањем обавеза од стране Националног просветног савета, које су утврђене чланом 14. став 1. Закона о основама система образовања и васпитања. Истакао је да су се стекли услови, на основу члана 13. став 10. Закона о основама система образовања и васпитања, да се покрене предлог за разрешење проф. др Александра Липковског дужности члана и председника Националног просветног савета.

 Александра Јерков је рекла да ће подржати смену Александра Липковског и нагласила, да су приликом његовог избора на место председника Националног просветног савета, Олена Папуга и она биле једини чланови Одбора који су гласали против. Против његовог избора на место председника НПС је била због његових ретроградних идеја у образовању. У претходном сазиву, док је она била председник Одбора за образовање, науку, технолошки развој и информатичко друштво, Национални просветни савет седам месеци није радио. Одбор је тада прибавио све потребне предлоге и Народној скупштини предложио нови састав Националног просветног савета, а Народна скупштина седам месеци није бирала нове чланове НПС. Поставила је питање, шта се у међувремену променило, па је Александар Липковски од најбољег кандидата, за већину која га је изабрала, постао неприхватљив и особа коју треба сменити не само са места председника, већ и са места члана НПС. Изнела је своје мишљење, да је Липковски неподобан, јер је заузео став, заједно са НПС, да закони који су у припреми нису добри и да актуелни министар треба да прекине рад на, како је рекла, скандалозним предлозима закона из области образовања. Истакла је, да је оно што је министар навео као образложење за смену Липковског, неубедљиво и недовољно као и да је ван надлежности министра. Разлози које је Министарство навело, да НПС није радио и да се чланови нису састајали, нису релевантни, јер се из записника НПС види да је НПС све правилнике разматрао, а да чланови НПС нису били сагласни са предложеним садржајем.

 Марко Атлагић је истакао да у претходном периоду Национални просветни савет није доносио акте из свог домена. Као што у допису Министарства пише, десет аката – правилника, Национални просветни савет упште није донео, након чега је Министарство било приморано да донесе одређене акте. По мишљењу Марка Атлагића, председник НПС, који је кочио унапређење целокупног образовног система, треба сам да поднесе оставку. Пошто он то није уредио, стекли су се услови за разрешење Александра Липковског дужности члана и председника Националног просветног савета. На крају излагања, напоменуо је да законска процедура за избор чланова НПС није најбоља и у наредном периоду треба радити на побољшању закона који регулишу рад и избор чланова НПС.

 Владимир Орлић је навео таксативно сва образложења министра Шарчевића и Министарства просвете, науке и технолошког развоја и оценио да су она више него довољна за разрешење Александра Липковског. Одговарајући на питање Александре Јерков, нагласио је да су нетачни наводи за разрешење, које је она навела током своје дискусије, већ чињенице и аргументи које је у свом допису члановима Одбора проследило Министарство. Тема нису компетенције, стручност, знање и звања господина Липковског, већ је тема расправе поступање, односно непоступање на месту председника НПС.

 Љубинко Ракоњац се сложио са образложењем Владимира Орлића и истакао да су наводи министра Шарчевића, које је навео у допису који су добили сви чланови Одбора, аргументовани и довољни да се покрене процедура за разрешење актуелног председника НПС. Током своје дискусије, Љубинко Ракоњац је изнео мишљење да би и чланове Националног савета за науку треба, као и чланове Националног просветног савета требало да бира Народна скупштина, а не Влада Републике Србије, што је сада случај.

 Срђан Ного је истакао да је Александар Липковски изузетно привилегован, јер критике на његов рачун истовремено упућују Александра Јерков и Владимир Орлић и захтевају његово разрешење. Александар Липковски је врхунски стручњак од интегритета, који је принципијелан и не жели да прећути ствари које су лоше у систему образовања, што је основни разлог за покретање иницијативе за његову смену. Као један од главних разлога за смену председника НПС, навео је жељу НПС да буде установа са дигнитетом и критике које је НПС упутио Министарству, а тичу се лошег новог Предлога закона о основама система образовања, који је тренутно у припреми. Срђан Ного је истакао да су сви чланови Одбора добили и допис, који је потписало 25 чланова НПС, у којем се наводи да ставове које у јавности износи Александар Липковски, председник НПС, нису његови лични ставови, већа ставови Националног просветног савета.

 Након дискусије, на основу члана 13. Закона о основама система образовања и васпитања ("Службени гласник РС", бр. 72/09, 52/11, 55/13, 35/15-аутентично тумачење и 68/15) и чл. 44. и 58. Пословника Народне скупштине ("Службени гласник РС", бр. 20/12-пречишћен текст), **Одбор за образовање, науку, технолошки развој и информатичко друштво Народне скупштине Републике Србије,** већином гласова(14 за, 1 није гласао) **утврдио Предлог одлуке о разрешењу проф. др Александра Липковског дужности члана и председника Националног просветног савета**, којег је Народна скупштина изабрала 3. новембра 2015. године за члана Националног просветног савета из реда наставника Универзитета у Београду, а 4. децембра 2015. године за председника тог савета.

 Одбор је закључио да Предлог одлуке достави Народној скупштини са предлогом да се размотри **по хитном поступку** у складу са чл. 167. и 168. Пословника Народне скупштине. Хитан поступак се предлаже како би Национални просветни савет могао да испуњава Законом утврђене надлежности.

 За представника предлагача на седници Народне скупштине одређен је Муамер Зукорлић, председник Одбора.

 Друга тачка дневног реда: **Предлог одлуке за избор новог председника Националног просветног савета**

Уводне напомене поводом ове тачке дневног реда изнео је Владимир Орлић. Пошто је Одбор током прве тачке дневног реда утврдио Предлог одлуке о разрешењу Александра Липковског дужности члана и председника Националног просветног савета, и уколико се Народна скупштина позитивно изјасни по овом предлогу, намеће се потреба да се обезбеди континуитет у несметаном раду Националног просветног савета. Савет тренутно нема заменика председника, јер је члану који је обављао дужност заменика председника истекао мандат. Како би се обезбедио функционалан рад Националног просветног савета, Владимир Орлић је предложио да се за новог председника изабере мр Милибор Саковић, који је тренутно члан Националног просветног савета. Биографију кандидата Милибора Саковића чланови Одбора су добили у писаној форми.

 У дискусији поводом ове тачке дневног реда учествовали су Александра Јерков, Олена Папуга, Марко Атлагић и Срђан Ного.

 Александра Јерков је истакла да о новом кандидату не зна готово ништа и да ће на гласању бити уздржана. Изнела је своје мишљење да је у току тенденција да председник и чланови НПС увек буду сагласни са свиме што предложи Влада, јер уколико не буде тако, биће санкционисани.

 Олена Папуга је изразила незадовољство и неслагање са принципом да чланови Одбора добију име и презиме кандидата за председника НПС током саме седнице Одбора, јер чланови Одбора нису имали времена да стекну бољи увид у квалитете кандидата. Читајући биографију кандидата Саковића, изразила је сумњу да ће он бити идеално решење за место председника НПС. Нагласила је, да ће током гласања бити уздржана.

 Марко Атлагић је навео да предложени кандидат има изванредне педагошке карактеристике и изузетне менаџерске способности и сматра да ће на основу онога што се може прочитати из његове биографије, Милибор Саковић успешно обављати дужност председника НПС.

 Срђан Ного се сагласио са излагањима Александре Јерков и Олене Папуге. Изразио је чуђење да су чланови Одбора материјал са биографијом кандидата добили на самој седници и да у предлогу Дневног реда, који је члановима Одбора прослеђен на време и у складу са Пословником, није био увршћен предлог одлуке за избор новог председника Националног просветног савета.

Након дискусије,на основу члана 13. Закона о основама система образовања и васпитања ("Службени гласник РС", бр. 72/09, 52/11, 55/13, 35/15-аутентично тумачење и 68/15) и чл. 44. и 58. Пословника Народне скупштине ("Службени гласник РС", бр. 20/12-пречишћен текст), **Одбор за образовање, науку, технолошки развој и информатичко друштво Народне скупштине Републике Србије**, већином гласова (10 за, 2 уздржана, 1 није гласао) **је утврдио Предлог одлуке о избору мр Милибора Саковића за председника Националног просветног савета**, којег је Народна скупштина изабрала 3. новембра 2015. године за члана Националног просветног савета из реда заједница средњих стручних школа.

 Одбор је закључио да Предлог одлуке достави Народној скупштини са предлогом да се размотри **по хитном поступку** у складу са чл. 167. и 168. Пословника Народне скупштине. Хитан поступак се предлаже како би Национални просветни савет могао да функционише у пуном саставу и да испуњава Законом утврђене надлежности.

 За представника предлагача на седници Народне скупштине одређен је Муамер Зукорлић, председник Одбора.

 Трећа тачка дневног реда: **Разно**

Фатмир Хасани је сугерисао да Одбор за образовање, науку, технолошки развој и информатичко друштво чешће одржава седнице ван седишта Народне скупштине и предложио да Одбор, неку од наредних седница одржи у Бујановцу, а да ће овај предлог доставити и у писаној форми.

 Седница је завршена у 12,10 часова.

 СЕКРЕТАР ПРЕДСЕДНИК

 Драгомир Петковић Муамер Зукорлић